DA se Patricia-hoofpyn verergerPatricia de Lille (Foto: Phando Jikelo/African News Agency/ANA) Die DA se Kaapse kopseer het in ’n migraine verander noudat ’n volbank van die Kaapse hooggeregshof in Patricia de Lille se guns bevind het oor die pogings om haar uit die DA en die Kaapse burgemeesterskap te skop. Hoewel die aanvanklike terugslag vir die DA is dat hul hantering van die De Lille-kwessie vir baie waarnemers nog meer kleinsielig, nydiger en meer onverstaanbaar lyk, is die werklik groot skade die hof se bevinding dat die party se federale regskommissie sedert 2015 verkeerd saamgestel is, wat alle dissiplinêre besluite deur die DA die afgelope drie jaar ongeldig kan maak Die eenparige bevinding deur die volbank, soos voorgedra deur regter Andre le Grange, was trouens dat die DA so ’n omvattende gemors van hul eie dissiplinêre prosesse gemaak het dat die meriete van die saak nie eens nodig gehad het om ter sprake te kom nie. Dit was nog deurgaans De Lille se primêre argument, wat tot dusver deur die DA afgelag is. Die regters het egter veral twee belangrike gegewens uitgewys wat nou ter sprake kom, en die party se lewe tot interne struwelings kan vergal in die aanloop tot aanstaande jaar se algemene verkiesing. Eerstens het die regters bevind dat die DA se federale regskommissie sedert 2015 verkeerdelik saamgestel is. Dit kan die deur ooplaat vir mense wat die afgelope drie jaar intern deur die DA skuldig bevind is aan dissiplinêre oortreding” om ook daardie stappe, en potensieel gevolglike verlies aan poste en inkomste, ter syde te laat stel met sanksionerende kostebevele soos die een wat aan De Lille toegestaan is. Tweedens het die hof bevind die 24 uur wat kragtens die sogenaamde “De Lille-klousule” in die DA-grondwet (amptelik bekend as die terugroep-klousule) aan ampsdraers met wie die DA ontevrede is, gegun word om redes te verskaf hoekom hulle nie uit hul poste verwyder moet word nie, is te kort. Dit is strydig met ’n ander en ouer bepaling in die DA-grondwet wat die reg om jou saak te stel, behoorlik voor te berei en die volledige klagtes teen jou op rekord te hê, waarborg. Dit beteken die DA se dissiplinêre optrede teen DA-ampsdaers in spesifiek Matzikama (Vredendal), Knysna, George en Stellenbosch loop gevaar om in dieselfde gemors as die De Lille-tameletjie te verander. Uit hoofde daarvan sal De Lille nou môre ’n aansoek in die Kaapse hooggeregshof bring dat diegene wat bewerings oor haar bestuurstyl en gedrag gemaak het voor die DA se interne Steenhuisen-kommissie se name en volledige bewerings bekend gemaak word. Sy vra ook dat enige dissiplinêre verhoor teen haar oop moet wees vir die publiek, sodat enigeen presies kan sien wat die DA doen. Die DA sal die aansoek teenstaan. Dit lyk ook nie in hierdie stadium asof die DA die hand van versoening en vriendskap wat De Lille hulle die afgelope paar weke aangebied het, gaan aanvaar nie. In hul reaksie op hul nederlaag het die DA gister bloot opnuut gal gebraak teen De Lille, en beloof om weer te probeer om haar intern te vervolg. Dit ten spyte van die bewerings oor die federale regskommissie, die stand van die proses teen haar en die feit dat ’n vorige poging skipbreuk gely het nadat een van die paneellede wat die federale regskommissie aangestel het om De Lille dissiplinêr te verhoor, met De Lille saamgestem het dat hy onbevoeg is om haar te verhoor en homself gevolglik onttrek het aan die paneel. Indien die DA voortgaan met sy pogings om teen die volbank se eenparige bevinding te appelleer, is dit ’n ope vraag hoe die party meen so ’n proses kan voor volgende jaar se algemene verkiesing afgeloop wees, en hoe die party meen hy kan De Lille hoegenaamd regskragtig intern verhoor gegewe die deurmekaarspul in sy interne prosesse. Só erg is die DA se Kaapse migraine op hierdie Donderdag.